和門下李相餞西蜀相公
作者：姚合
朝代：唐

paragraphs: 聖朝同舜日，作相有夔龍。
理化知無外，烝黎盡可封。
燮和皆達識，出入並登庸。
武騎增餘勇，儒冠貴所從。
贈詩全六義，出鎮越千峰。
連日陳天樂，芳筵疊酒鍾。
烏臺情已洽，鳳閣分彌濃。
棧轉旌搖水，崖高馬蹋松。
恩深施遠俗，化美見前蹤。
江曉流巴字，山晴聳劍峰。
雙油擁上宰，四海羨臨邛。
先路聲華遠，離京詔旨重。
歲除今向盡，春色即相逢。
嫩葉抽頳蘂，新苔長翠茸。
冰銷魚潎潎，林煖鳥噰噰。
泉落聞難盡，花開看不供。
青城方眷戀，黃閣竟從容。
計日歸台席，還聽長樂鐘。